संभवतः पूरे भारतीय साहित्य में यह पहली बार हुआ है कि दो भाइयों को साहित्य के लिए यह पुरस्कार मिला है और यह अपने आप में एक अद्वितीय बात है। इससे पहले 1971 में नामवर सिंह को ‘कविता के नए प्रतिमान’ (आलोचना) के लिए साहित्य अकादमी पुरस्कार मिल चुका है। काशीनाथ सिंह सीधे, सच्चे और गंभीर व्यक्‍ति हैं। उन्होंने जीवन में गहरा संघर्ष किया है। वंचितों व पीड़ितों के प्रति उनके मन में बहुत सहानुभूति है, इसीलिए महाश्वेता देवी उन्हें ‘तीसरी कसम’ का हीरामन कहती हैं। वे नामवर जी के अनुज हैं लेकिन नामवर जी के व्यक्तित्त्व का उन्हें कोई लाभ नहीं मिला। उन्होंने उसे पार करके अपनी एक अलग छवि बनाई है।